আইসল্যান্ডের পর উগান্ডা! বিশ্বকাপ নিয়ে পাকিস্তানকে ‘ট্রোল’ দুই দেশের

ওয়েব ডেস্ক : আর কিছুদিন পরেই শুরু হয়ে যাবে টি২০ বিশ্বকাপ (T20 World Cup 2026)। কিন্তু তাতে খেলবে পাকিস্তান (Pakistan)? বাংলাদেশ ইস্যু নিয়ে বার বার বিশ্বকাপ বয়কটের হুমকি দিয়ে যাচ্ছে পাক বোর্ড। তবে, আইসিসি-র চাপের কাছে পাক বোর্ড মাথা নত করবে বলেই মনে করছেন ক্রিকেট বিশেষজ্ঞরা। তবে, এর পরেও যদি পাকিস্তান বিশ্বকাপ বয়কট করে তাহলে তাদের জায়গায় তৈরি দুই দল। এই দু’টি দল হল আইসল্যান্ড (Iceland) ও উগান্ডা (Uganda)। আর এই দুই দেশ সমাজমাধ্যমে পাকিস্তানকে নিয়ে মশকরা করেই চলেছে।

আইসল্যান্ডের (Iceland) তরফে সমাজমাধ্যমে লেখা হয়েছে, “অত্যন্ত ভারাক্রান্ত হৃদয়ে আমরা ঘোষণা করছি যে, আসন্ন টি-টোয়েন্টি বিশ্বকাপে পাকিস্তানের বিকল্প হিসেবে অংশ নেওয়া আমাদের পক্ষে সম্ভব নয়। পাকিস্তান এখন নাম প্রত্যাহার করুক বা না করুক, হাতে সময় এতই কম যে এই বিশ্বমানের ক্রিকেট যজ্ঞে লড়াই করার জন্য আমাদের দলের পক্ষে পেশাদারভাবে প্রস্তুতি নেওয়া অসম্ভব। আমরা স্কটল্যান্ডের মতো নই যে কোনো কিট স্পন্সর ছাড়াই যখন-তখন হুট করে খেলতে চলে আসব। আমাদের খেলোয়াড়রা জীবনের নানা স্তর থেকে এসেছেন। আমাদের অধিনায়ক একজন পেশাদার বেকার (baker), তাকে তার ওভেনের যত্ন নিতে হবে; আমাদের জাহাজের ক্যাপ্টেনের জাহাজ চালাতে হবে। আর আমাদের ব্যাংকারদের আবার দেউলিয়া হতে হবে। অপেশাদার স্তরের ক্রিকেটের এটাই রূঢ় বাস্তবতা।” শেষে উগান্ডাকে খোঁচা দিয়ে লেখা হয়েছে, “আমাদের এই ক্ষতি সম্ভবত উগান্ডার জন্য লাভজনক হবে। আমরা তাদের শুভকামনা জানাই।”

আরও খবর : ভারত নাকি বাংলাদেশ! বিশ্বকাপ বিতর্কে কার পাশে শ্রীলঙ্কা? দেখুন

এর জবাবে উগান্ডার (Uganda) তরফে লেখা হয়েছে, “যদি টি-টোয়েন্টি বিশ্বকাপে কোনো স্থান খালি হয়, তবে উগান্ডা পুরোপুরি প্রস্তুত। পাসপোর্ট উষ্ণ আছে। কোনো বেকারকে ওভেন ফেলে আসতে হবে না, কিংবা কোনো জাহাজকেও মাঝপথ থেকে ঘুরতে হবে না।”

এর পরে আবার আইসল্যান্ডের তরফে এক পোস্টে লেখা হয়, “আমরা এখনো আইসিসি (ICC)-র কাছ থেকে কোনো উত্তর পাইনি। আমরা ভেবেছিলাম হয়তো ভুল করে ‘ইন্টারন্যাশনাল ক্রিমিনাল কোর্ট’-কে ট্যাগ করে ফেলেছি। কিন্তু দেখা গেল যে আমরা তা করিনি। সম্ভবত তারা পাফিন পাখির মাধ্যমে চিঠিতে উত্তর দেয়।”